Dit is nou al maande lank dat Derick en Nádine so in die kuberruim koer. Af en toe wys hulle ons hoe gek hulle oor mekaar is met ’n foto wat hulle in die sosiale media deel. Dis net oë wat blink en soene op die wang waar jy kyk.
Vir Nádine is hy “my D” of “Dirkie”; vir hom is sy die son wat die donker wolke in sy lewe verdryf het.
“Dis vir enigiemand erg as jy uit ’n gebroke verhouding of huwelik kom. Dit is traumaties,” vertel Derick se goeie vriend die rugbykommentator Kobus Wiese met verwysing na sy egskeiding in 2015 van die sangeres Karlien van Jaarsveld.
Die Toks & Tjops-aanbieder Toks van der Linde sê toe hy die paartjie onlangs raakloop by die Pionier-tydren, ’n geldinsamelingsgeleentheid vir die Pionierskool vir Gesiggestremdes op Worcester, kon ’n mens sommer sien hoe gelukkig hulle saam is. “Sy het ook lank iemand gesoek en dit lyk of dit baie goed gaan met hulle.”
Die sanger Tobi Jooste, ’n vriend van die paartjie, vertel hy kan sien Nádine is ’n “ander mens. Ek kan beslis agterkom sy is gelukkig. Wanneer ek na haar WhatsApp-foto’s kyk, kan ek sien sy geniet nou die klein goedjies in die lewe. Sy is na my mening die beste sangeres en Derick ondersteun haar.
Op 29 November 2017 deel sy ’n foto op In­sta­gram waar sy hom op sy voorkop soen. “Daai oomblik in ’n dag. #madememories #bolandseklong,” het sy bygeskryf. Foto: Instagram
Vir lank ná Derick en Karlien se egskeiding was dit asof ’n donkerte hom gevolg het. Die voormalige Blou Bul het al erken hy het ’n stryd met depressie en dikwels op sy Facebook-blad geskryf hoe moeilik dit vir hom is om te aanvaar sy huwelik is verby en hy moet aangaan met sy lewe.
Maar toe, op ’n dag verlede jaar, ontmoet Derick Nádine in ’n spa in Lynnwood, Pretoria. Die twee, albei 35, het so lekker gesels dat hulle daarna gaan koffie drink het. Nádine en haar Belgiese bestuurder, Hugo Foets, is begin 2016 ná ’n verhouding van agt en ’n half jaar uitmekaar.
En dit is duidelik presies wat sy in Derick gevind het. Sy het einde verlede jaar op Instagram ’n foto geplaas van haar bruingebrande bene op ’n oopvoustoel en ’n hemplose Derick terwyl hulle by ’n privaat wildplaas na ’n trop sebras tuur.
Johan Stemmet, wat ook by dié program betrokke is, sê Derick het al ’n paar van die opnames bygewoon.
“Sy het nie veel oor die verhouding gesê nie, want sy was maar bang aan die begin. Hulle het albei al baie seergekry.” Dan voeg Tobi beskermend by: “Ek gun hulle die geluk. Liefde gebeur vanself.”
“Nádine het al voorheen vir my gesê sy het nog nooit die regte man vir haar ontmoet nie. Ek hoop sy het nou.”
Terwyl ’n plaaslike fotograaf wat albei ken, glo dit werk tussen die twee omdat hulle dieselfde drome en planne het, glo Martin hulle vind by mekaar aanklank omdat Derick nie ’n “tipiese” rugbyspeler is nie.
“Hy het ’n sensitiewe kant. Soos hulle sê: Hy het ’n bietjie meer om die lyf. Nádine is ook sag en selfversekerd. Albei is baie talentvol,” sê Martin.
“Ek hou van wat tussen hulle gebeur,” beaam die modeontwerper Simon Rademan, ’n jare lange vriend van Nádine. Hy wil nie veel oor die verhouding verklap nie, maar skerts tog hy het Nádine onlangs in ’n SMS gevra of hy solank die lap vir die trourok kan begin sny.